પછી તો, ઘરની બહાર નીકળતાં જ મારી નજર જે પહેલાં સીધી રહેતી તે હવે કોઈ સીઆઈડીની નજર બની બધે ચકળવકળ ફરવા માંડી. કશે કોઈ ભાઈ કંઈ ચાવતા દેખાય છે? જો કોઈ દેખાઈ જાય તો થોડી વાર બાજુએ ઊભી રહીને હું એ ભાઈને જોતી રહેતી, કે હમણાં રસ્તા પર થૂંકે તો એની ગળચી પકડું, ને જઈને સમજાવું કે ‘……’ ઘણી વાર થઈ જતી તોય એ ભાઈ બેઠા બેઠા ગાયની જેમ વાગોળતા જ દેખાતા તો પછી હું નિરાશ થઈને રિક્ષામાં બેસી જતી. એમ પણ છુપાઈને કોઈ ભાઈને જોવાનું બૈરા માણસને શોભે નહીં. હવે રિક્ષાવાળા પણ બહુ માવો ખાતા હોય એવું સાંભળેલું એટલે પછી રિક્ષાવાળાને ધ્યાનથી જોવા માંડું. રિક્ષાવાળો કાચમાં જોઈને મને ઇશારાથી પૂછે, ‘શું થયું?’ હું ડોકું ‘ના’માં ધુણાવું એટલે રિક્ષા ધીમી કરીને, ડોકું બહાર કાઢીને ધરતીને નમન કરવાની મુદ્રામાં વાંકો વળીને, મોંમાંથી લાલ કંકુની પિચકારીથી એને પવિત્ર કરી દે.